CELEX: 62014TN0677
Language: mt
Date: 2014-09-19 00:00:00
Title: Kawża T-677/14: Rikors ippreżentat fid-19 ta’ Settembru 2014 – Biogaran vs Il-Kummissjoni

10.11.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 395/59
            
         
      Rikors ippreżentat fid-19 ta’ Settembru 2014 – Biogaran vs Il-Kummissjoni
      (Kawża T-677/14)
      (2014/C 395/72)
      Lingwa tal-kawża: il-Franċiż
      
         Partijiet
      
      
         Rikorrenti: Biogaran (Colombes, Franza) (rappreżentant: T. Reymond, avukat)
      
         Konvenuta: Il-Kummissjoni Ewropea
      
         Talbiet tar-rikorrenti
      
      
                  —
               
               
                  tannulla l-Artikoli 1, 7 u 8 tad-Deċiżjoni tal-Kummissjoni Nru C(2014) 4955 finali, tad-9 ta’ Lulju 2014, dwar proċedura għall-applikazzjoni tal-Artikolu 101 u tal-Artikolu 102 tat-Trattat dwar il-Funzjonament tal-Unjoni Ewropea (AT.39612-Perindopril (SERVIER)) sa fejn dawn jirrigwardaw lil Biogaran;
               
            
                  —
               
               
                  sussidjarjament, tagħmel użu mill-ġurisdizzjoni sħiħa tagħha sabiex tnaqqas b’mod sostanzjali ħafna l-ammont tal-multa imposta fuq Biogaran mill-Artikolu 7 tal-imsemmija deċiżjoni;
               
            
                  —
               
               
                  tagħti lil Biogaran l-benefiċċju ta’ kull annullament, totali jew parzjali, tad-deċiżjoni tal-Kummissjoni Nru C(2014) 4955 finali, tad-9 ta’ Lulju 2014, fil-kuntest tar-rikors ippreżentat mill-kumpanniji Servier S.A.S, Les Laboratoires Servier u Servier Laboratories Limited u minn dan tislet kull konsegwenza fl-eżerċizzju tal-ġurisdizzjoni sħiħa tagħha;
               
            
                  —
               
               
                  tikkundanna lill-Kummissjoni Ewropea għall-ispejjeż kollha.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv ibbażat fuq żball ta’ liġi tad-deċiżjoni kkontestata, sa fejn din ma turix il-parteċipazzjoni tar-rikorrenti fi kwalunkwe ksur tar-regoli tal-kompetizzjoni.
                  Ir-rikorrenti ssostni li personalment hija ma wettqet ebda att antikompetittiv u ma setgħetx tinżamm responsabbli għal ftehim bonajru fil-qasam tal-privattivi konkluż mill-kumpannija parent tagħha, li għalih hija ma kinitx parti u li ma kinitx taf il-kontenut tiegħu.
               
            
                  2.
               
               
                  It-tieni motiv ibbażat fuq żnaturament tal-fatti, saf fejn id-deċiżjoni kkontestata b’mod żbaljat ikkonkludiet li l-ftehim ta’ liċenzja u ta’ provvista li r-rikorrenti kienet ikkonkludiet mal-kumpannija Niche kien serva ta’ inċentiv addizzjonali sabiex din l-aħħar kumpannija tiġi inkoraġġuta tikkonkludi l-ftehim bonarju fil-qasam tal-privattivi mal-kumpannija parent tar-rikorrenti.
               
            
                  3.
               
               
                  It-tielet motiv ibbażat, sussidjarjament, fuq żball ta’ liġi, sa fejn ġiet imposta multa fuq ir-rikorrenti minkejja li l-ksur kien għadu kif ġie ddeterminat.